**Κοινή Υπουργική Απόφαση 14556/448/2020 - ΦΕΚ 1208/Β/7-4-2020**

**Παράταση της ισχύος των έκτακτων και προσωρινών μέτρων στην αγορά εργασίας για την αντιμετώπιση και τον περιορισμό της διάδοσης του κορωνοϊού COVID-19 ως προς την οργάνωση του χρόνου εργασίας και της άδειας ειδικού σκοπού του άρθρου 4 της από 11.03.2020**

Πράξης Νομοθετικού Περιεχομένου «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσης του» (Α 55).

**Κοινή Υπουργική Απόφαση Αριθμ. 14556/448/2020**

**ΦΕΚ 1208/Β/7-4-2020**

**Παράταση της ισχύος των έκτακτων και προσωρινών μέτρων στην αγορά εργασίας για την αντιμετώπιση και τον περιορισμό της διάδοσης του κορωνοϊού COVID-19 ως προς την οργάνωση του χρόνου εργασίας και της άδειας ειδικού σκοπού του άρθρου 4 της από 11.03.2020 Πράξης Νομοθετικού Περιεχομένου «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσης του» (Α' 55).**

ΟΙ ΥΠΟΥΡΓΟΙ

ΟΙΚΟΝΟΜΙΚΩΝ - ΕΡΓΑΣΙΑΣ

ΚΑΙ ΚΟΙΝΩΝΙΚΩΝ ΥΠΟΘΕΣΕΩΝ - ΥΓΕΙΑΣ

Έχοντας υπόψη:

1.Το άρθρο 4 της από [11.03.2020 Πράξης Νομοθετικού Περιεχομένου](https://www.e-nomothesia.gr/kat-ygeia/astheneies/praxe-nomothetikou-periekhomenou-tes-11-3-2020.html) «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσης του» (Α' 55), ως ισχύει.

2.Τον ν. [4270/2014](https://www.e-nomothesia.gr/tags.html?tag=4270%2F2014) «Αρχές δημοσιονομικής διαχείρισης και εποπτείας (ενσωμάτωση της Οδηγίας 2011/85/ ΕΕ) - δημόσιο λογιστικό και άλλες διατάξεις» (Α' 143), όπως ισχύουν.

3.Τον ν. [4622/2019](https://www.e-nomothesia.gr/tags.html?tag=4622%2F2019) «Επιτελικό Κράτος: οργάνωση, λειτουργία και διαφάνεια της Κυβέρνησης, των κυβερνητικών οργάνων και της κεντρικής δημόσιας διοίκησης» (Α' 133).

4.Το άρθρο 90 του Κώδικα Νομοθεσίας για την Κυβέρνηση και τα κυβερνητικά όργανα, που κυρώθηκε με το άρθρο πρώτο του π.δ. [63/2005](https://www.e-nomothesia.gr/tags.html?tag=63%2F2005) «Κωδικοποίηση της νομοθεσίας για την Κυβέρνηση και τα κυβερνητικά όργανα» (Α' 98), όπως ισχύει.

5.Την παρ. 2 του άρθρου 12 του π.δ. [80/2016](https://www.e-nomothesia.gr/tags.html?tag=80%2F2016) «Ανάληψη υποχρεώσεων από τους διατάκτες» (Α' 145), όπως ισχύει.

6.Το π.δ. [134/2017](https://www.e-nomothesia.gr/tags.html?tag=134%2F2017) «Οργανισμός Υπουργείου Εργασίας, Κοινωνικής Ασφάλισης και Κοινωνικής Αλληλεγγύης» (Α' 168), όπως ισχύει.

7.Το π.δ. [142/2017](https://www.e-nomothesia.gr/tags.html?tag=142%2F2017) «Οργανισμός Υπουργείου Οικονομικών» (Α' 181), όπως ισχύει.

8.Το π.δ. [81/2019](https://www.e-nomothesia.gr/tags.html?tag=81%2F2019) «Σύσταση, συγχώνευση, μετονομασία και κατάργηση Υπουργείων και καθορισμός των αρμοδιοτήτων τους - Μεταφορά υπηρεσιών και αρμοδιοτήτων μεταξύ Υπουργείων» (Α' 119).

9.Το π.δ. [83/2019](https://www.e-nomothesia.gr/tags.html?tag=83%2F2019) «Διορισμός Αντιπροέδρου της Κυβέρνησης, Υπουργών, Αναπληρωτών Υπουργών και Υφυπουργών» (Α' 121).

10.Το π.δ. [84/2019](https://www.e-nomothesia.gr/tags.html?tag=84%2F2019) «Σύσταση και κατάργηση Γενικών Γραμματειών και Ειδικών Γραμματειών/Ενιαίων Διοικητικών Τομέων Υπουργείων» (Α' 123).

11.Την αριθμ. 340/2019 απόφαση του Πρωθυπουργού και του Υπουργού Οικονομικών «Ανάθεση αρμοδιοτήτων στον Υφυπουργό Οικονομικών, Θεόδωρο Σκυλακάκη» (Β' 3051).

12.Την αριθμ. [40331](https://www.e-nomothesia.gr/tags.html?tag=40331)/Δ1.13521/13-09-2019 απόφαση του Υπουργού Εργασίας και Κοινωνικών Υποθέσεων «Επανακαθορισμός όρων ηλεκτρονικής υποβολής εντύπων αρμοδιότητας ΣΕΠΕ και ΟΑΕΔ» (Β' 3520), όπως τροποποιήθηκε και ισχύει.

13.Την αριθμ οικ.14368/865/06-04-2020 εισήγηση του Προϊσταμένου της Γενικής Δ/νσης Οικονομικών Υπηρεσιών του Υπουργείου Εργασίας και Κοινωνικών Υποθέσεων.

14.Την επιτακτική ανάγκη στήριξης εργαζομένων επιχειρήσεων-εργοδοτών του ιδιωτικού τομέα και τη συνεχή ανάγκη λήψης έκτακτων και προσωρινών μέτρων της πολιτείας για την αντιμετώπιση και τον περιορισμό της διάδοσης του κορωνοϊού COVID-19, καθώς και την πορεία εξέλιξης του φαινομένου.

15.Το γεγονός ότι από το άρθρο 2 της παρούσας προκαλείται δαπάνη που θα βαρύνει τον τακτικό προϋπολογισμό (εδάφιο η της παρ. 3 του άρθρου 4 της από [11 Μαρτίου 2020 Πράξης Νομοθετικού Περιεχομένου Α' 55](https://www.e-nomothesia.gr/kat-ygeia/astheneies/praxe-nomothetikou-periekhomenou-tes-11-3-2020.html)), το ύψος της οποίας δεν μπορεί να εκτιμηθεί, καθώς δεν είναι γνωστός εκ των προτέρων ο αριθμός των ατόμων που θα κάνουν χρήση της διάταξης αυτής, αλλά και το ύψος της επιχορήγησης ανά άτομο, αποφασίζουμε:

**Άρθρο 1**

**Παράταση αναστολής υποχρεώσεων των εργοδοτών προς το Π.Σ. ΕΡΓΑΝΗ, ως προς την οργάνωση του χρόνου εργασίας**

Η αναστολή της υποχρέωσης του εργοδότη να καταχωρεί, στο Π.Σ. «ΕΡΓΑΝΗ» του Υπουργείου Εργασίας και Κοινωνικών Υποθέσεων, κάθε αλλαγή ή τροποποίηση του ωραρίου ή της οργάνωσης του χρόνου εργασίας των εργαζομένων, καθώς και την υπερεργασία και τη νόμιμη, κατά την ισχύουσα νομοθεσία, υπερωριακή απασχόληση, η οποία θεσμοθετήθηκε ως έκτακτο και προσωρινό μέτρο με την παρ. 1α του άρθρου 4 της από [11.03.2020 Πράξης Νομοθετικού Περιεχομένου](https://www.e-nomothesia.gr/kat-ygeia/astheneies/praxe-nomothetikou-periekhomenou-tes-11-3-2020.html) «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσης του» (Α' 55), ως ισχύει, λαμβάνοντας υπόψη την πορεία εξέλιξης του φαινομένου, παρατείνεται μέχρι και την 30η Απριλίου 2020.

**Άρθρο 2**

**Παράταση της άδειας ειδικού σκοπού**

Η χρήση της άδειας ειδικού σκοπού, η οποία θεσμοθετήθηκε ως έκτακτο και προσωρινό μέτρο με την παρ. 3 του άρθρου 4 της από [11.03.2020 Πράξης Νομοθετικού Περιεχομένου](https://www.e-nomothesia.gr/kat-ygeia/astheneies/praxe-nomothetikou-periekhomenou-tes-11-3-2020.html) (Α' 55), ως ισχύει, λαμβάνοντας υπόψη την πορεία εξέλιξης του **φαινομένου, παρατείνεται μέχρι και την 24η Απριλίου 2020.**

Η απόφαση αυτή να δημοσιευθεί στην Εφημερίδα της Κυβερνήσεως.

Aθήνα, 7 Απριλίου 2020